CELEX: 32017Y0421(01)
Language: mt
Date: 2017-03-31 00:00:00
Title: Deċiżjoni tal-Bord Ewropew dwar ir-Riskju Sistemiku tal-31 ta’ Marzu 2017 li temenda d-Deċiżjoni BERS/2011/1 li tadotta r-Regoli tal-Proċedura tal-Bord Ewropew dwar ir-Riskju Sistemiku (BERS/2017/2)

21.4.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 124/3
               
            DEĊIŻJONI TAL-BORD EWROPEW DWAR IR-RISKJU SISTEMIKU
      tal-31 ta’ Marzu 2017
      li temenda d-Deċiżjoni BERS/2011/1 li tadotta r-Regoli tal-Proċedura tal-Bord Ewropew dwar ir-Riskju Sistemiku
      (BERS/2017/2)
      (2017/C 124/04)
      IL-BORD ĠENERALI TAL-BORD EWROPEW DWAR IR-RISKJU SISTEMIKU,
      Wara li kkunsidra t-Trattat dwar il-Funzjonament tal-Unjoni Ewropea,
      Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 6(4) u l-Artikolu 9 tiegħu,
      Wara li kkunsidra r-Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (2),
      Billi:
      
                  (1)
               
               
                  Fit-12 ta’ Lulju 2016 il-Kunsill adotta d-Deċiżjoni (UE) 2016/1171 (3), li tirrigwarda l-pożizzjoni li għandha tiġi adottata, f’isem l-Unjoni, fi ħdan il-Kumitat Konġunt taż-Żona Ekonomika Ewropea (ŻEE) dwar l-emendi proposti għall-Anness IX (Servizzi Finanzjarji) għall-Ftehim ŻEE. Fit-30 ta’ Settembru 2016, il-Kumitat Konġunt taż-ŻEE adotta d-Deċiżjoni tal-Kumitat Konġunt taż-ŻEE Nru 198/2016 (4) li temenda l-istatus u l-involviment fix-xogħol tal-Bord Ewropew dwar ir-Riskju Sistemiku (BERS) tal-awtoritajiet rilevanti tal-Istati Membri tal-Assoċjazzjoni Ewropea tal-Kummerċ Ħieles (EFTA) li jipparteċipaw fiż-ŻEE. Rappreżentanti tal-awtoritajiet rilevanti tan-Norveġja, l-Islanda u l-Liechtenstein għandhom jipparteċipaw fix-xogħol tal-Bord Ġenerali tal-BERS mingħajr drittijiet ta’ vot, u f’dak tal-Kumitat Tekniku Konsultattiv. Il-Gvernaturi tal-bank ċentrali ta’ dawn l-Istati Membri tal-EFTA, u, fir-rigward tal-Liechtenstein, rappreżentant f’livell għoli tal-Ministeru tal-Finanzi kif ukoll rappreżentant f’livell għoli tal-awtorità superviżorja nazzjonali kompetenti ta’ kull wieħed minn dawn l-Istati Membri tal-EFTA, u membru tal-kulleġġ tal-Awtorità tas-Sorveljanza tal-EFTA, meta jkun rilevanti għall-kompiti tagħha, għandhom ikunu membri tal-Bord Ġenerali mingħajr drittijiet ta’ vot. Rappreżentanti tal-banek ċentrali nazzjonali tal-Istati Membri tal-EFTA, u, fir-rigward tal-Liechtenstein, rappreżentant tal-Ministeru tal-Finanzi, u rappreżentant tal-awtorità superviżorja nazzjonali kompetenti ta’ kull wieħed minn dawn l-Istati Membri tal-EFTA għandhom jipparteċipaw fil-laqgħat tal-Kumitat Tekniku Konsultattiv. Dawn ir-rappreżentanti tal-awtoritajiet relevanti ta’ dawn l-Istati Membri tal-EFTA mhumiex se jipparteċipaw fix-xogħol tal-BERS, fejn tista’ tiġi diskussa s-sitwazzjoni individwali tal-istituzzjonijiet finanzjarji tal-Unjoni jew tal-Istati Membri.
               
            
                  (2)
               
               
                  L-istrumenti legali tal-BERS għandhom jiġu adottati mill-Bord Ġenerali u ffirmati mill-Kap tas-Segretarjat tal-BERS biex jiċċertifika l-konformità tagħhom mad-deċiżjoni tal-Bord Ġenerali.
               
            
                  (3)
               
               
                  Għalhekk, il-Linja Gwida BĊE/2011/1 tal-Bord Ewropew dwar ir-Riskju Sistemiku (5) għandha tiġi emendata f’dan is-sens,
               
            ADOTTA DIN ID-DEĊIŻJONI:
      Artikolu 1
      Emendi
      Id-Deċiżjoni BERS/2011/1 hija emendata kif ġej:
      
                  1.
               
               
                  L-Artikolu 4 huwa emendat kif ġej:
                  
                              (a)
                           
                           
                              il-paragrafu 6 huwa ssostitwit b’dan li ġej:
                              “6.   Il-President tal-BERS jista’, skont l-Artikolu 9(4) u (5) tar-Regolament (UE) Nru 1092/2010, jistieden lil persuni oħra fuq bażi ad hoc għal punti speċifiċi tal-aġenda fuq proposta mill-President jew minn membri oħra tal-Bord Ġenerali, fejn xieraq u bla ħsara għall-konformità mar-rekwiżiti tal-kunfidenzjalità.”;
                           
                        
                              (b)
                           
                           
                              il-paragrafu 7 li ġej huwa miżjud:
                              “7.   Skont id-Deċiżjoni tal-Kumitat Konġunt taż-ŻEE Nru 198/2016 (*1) il-Gvernaturi tal-banek ċentrali nazzjonali tal-Islanda u n-Norveġja, u fir-rigward tal-Liechtenstein, rappreżentant f’livell għoli tal-Ministeru tal-Finanzi, kif ukoll rappreżentant f’livell għoli tal-awtorità superviżorja nazzjonali kompetenti ta’ kull wieħed minn dawn l-Istati Membri tal-Assoċjazzjoni Ewropea tal-Kummerċ Ħieles (EFTA), għandhom ikunu membri tal-Bord Ġenerali mingħajr drittijiet ta’ vot. Membru tal-kulleġġ tal-Awtorità tas-Sorveljanza tal-EFTA, jista’ jipparteċipa fil-laqgħat tal-Bord Ġenerali mingħajr drittijiet ta’ vot, meta dan ikun rilevanti għal-kompiti tiegħu.
                              
                                 (*1)  Deċiżjoni tal-Kumitat Konġunt taż-ŻEE Nru 198/2016 tat-30 ta’ Settembru 2016 li temenda l-Anness IX (Servizzi Finanzjarji) tal-Ftehim taż-ŻEE [2017/275] (ĠU L 46, 23.2.2017, p. 1).”;"
						
                           
                        
            
                  2.
               
               
                  L-Artikolu 5 huwa emendat kif ġej:
                  
                              (a)
                           
                           
                              il-paragrafu 1 huwa ssostitwit b’dan li ġej:
                              “1.   Il-President tal-BERS għandu jfassal aġenda preliminari għal laqgħa ordinarja tal-Bord Ġenerali u jippreżentaha lill-Kumitat ta’ Tmexxija għall-konsultazzjoni mill-anqas tmint ijiem kalendarji qabel il-laqgħa tal-Kumitat ta’ Tmexxija flimkien mad-dokumentazzjoni relatata. Wara dan, il-President għandu jippreżenta l-aġenda provviżorja lill-membri tal-Bord Ġenerali flimkien mad-dokumentazzjoni relatata mill-anqas 10 jiem kalendarji qabel il-laqgħa tal-Bord Ġenerali. Meta jkun qed jiġi ppjanat ix-xogħol u jitħejjew l-aġendi tal-laqgħat tal-Bord Ġenerali, għandu jittieħed inkunsiderazzjoni li dawk il-membri li qed jipparteċipaw bis-saħħa tal-Artikolu 4(7) jistgħu jintalbu biex ma jipparteċipawx fil-laqgħat tal-Bord Ġenerali, meta tiġi diskussa s-sitwazzjoni individwali tal-istituzzjonijiet finanzjarji tal-Unjoni jew tal-Istati Membri.”;
                           
                        
                              (b)
                           
                           
                              jiddaħħal il-paragrafu 2a li ġej:
                              “2a   Wara li jirċievi l-aġenda provviżorja kull membru jista’, fi żmien tlett ijiem tax-xogħol tal-BĊE, jissottometti talba lis-Segretarjat tal-BERS sabiex jiġi diskuss punt tal-aġenda mingħajr il-parteċipazzjoni ta’ dawk il-membri li qed jipparteċipaw bis-saħħa tal-Artikolu 4(7), meta tiġi diskussa s-sitwazzjoni individwali tal-istituzzjonijiet finanzjarji tal-Unjoni jew tal-Istati Membri. L-identità tar-rappreżentant li jagħmel it-talba għandha tibqa’ anonima.”;
                           
                        
            
                  3.
               
               
                  fl-Artikolu 10, il-paragrafu 2 huwa mibdul b’li ġej:
                  “2.   Il-Kumitat ta’ Tmexxija għandu jeżamina bil-quddiem punti fuq l-aġenda preliminari għal laqgħa tal-Bord Ġenerali flimkien mad-dokumentazzjoni rilevanti. Il-Kumitat ta’ Tmexxija għandu jiżgura t-tħejjija tal-inkartamenti għall-Bord Ġenerali u, fejn xieraq, għandu jipproponi għażliet jew soluzzjonijiet. Meta jkun qed jippjana x-xogħol u jipprepara l-aġendi tal-laqgħat tal-Bord Ġenerali għandu jittieħed inkunsiderazzjoni li dawk il-membri li qed jipparteċipaw bis-saħħa tal-Artikolu 4(7) jistgħu jintalbu biex ma jipparteċipawx fil-Bord Ġenerali, meta tiġi diskussa s-sitwazzjoni individwali tal-istituzzjonijiet finanzjarji tal-Unjoni jew tal-Istati Membri. Il-Kumitat ta’ Tmexxija għandu jirrapporta fuq bażi kontinwa lill-Bord Ġenerali dwar l-iżvilupp tal-attivitajiet tal-BERS.”;
               
            
                  4.
               
               
                  L-Artikolu 13 huwa emendat kif ġej:
                  
                              (a)
                           
                           
                              jiddaħħal il-paragrafu 2a li ġej:
                              “2a   Rappreżentant wieħed tal-banek ċentrali nazzjonali tal-Islanda u n-Norveġja, u, fir-rigward tal-Liechtenstein, rappreżentant tal-Ministeru tal-Finanzi, kif ukoll rappreżentant tal-awtorità superviżorja nazzjonali kompetenti ta’ kull wieħed minn dawn l-Istati Membri tal-EFTA għandhom jipparteċipaw fil-laqgħat tal-Kumitat Tekniku Konsultattiv.”;
                           
                        
                              (b)
                           
                           
                              il-paragrafu 7 huwa ssostitwit b’dan li ġej:
                              “7.   Il-President tal-Kumitat Tekniku Konsultattiv għandu jipproponi aġenda mill-anqas 10 ijiem kalendarji qabel il-laqgħa, imħejjija skont l-Artikolu 13(3) tar-Regolament (UE) Nru 1092/2010, u li għandha tiġi ppreżentata lill-Kumitat Tekniku Konsultattiv għall-approvazzjoni. Dokumenti għal punti tal-aġenda għandhom ikunu disponibbli għall-membri kollha tal-Kumitat Tekniku Konsultattiv mis-Segretarjat tal-BERS. Meta jkun qed jippjana x-xogħol u jipprepara l-aġendi tal-laqgħat tal-Kumitat Tekniku Konsultattiv għandu jittieħed inkunsiderazzjoni li dawk il-membri li qed jipparteċipaw bis-saħħa tal-Artikolu 13(2a) jistgħu jintalbu biex ma jipparteċipawx fix-xogħol tal-Kumitat Tekniku Konsultattiv, meta tiġi diskussa s-sitwazzjoni individwali tal-istituzzjonijiet finanzjarji tal-Unjoni jew tal-Istati Membri. Wara li jirċievi l-aġenda provviżorja kull membru jista’, fi żmien tliet ijiem tax-xogħol tal-BĊE, jissottometti talba lis-Segretarjat tal-BERS sabiex jiġi diskuss punt tal-aġenda mingħajr il-parteċipazzjoni ta’ dawk il-membri li qed jipparteċipaw bis-saħħa tal-Artikolu 13(2a), meta tiġi diskussa s-sitwazzjoni individwali tal-istituzzjonijiet finanzjarji tal-Unjoni jew tal-Istati Membri. L-identità tar-rappreżentant li jagħmel it-talba għandha tibqa’ anonima.”;
                           
                        
            
                  5.
               
               
                  L-Artikolu 27 huwa emendat kif ġej:
                  
                              (a)
                           
                           
                              il-paragrafu 1 huwa ssostitwit b’dan li ġej:
                              “1.   L-istrumenti legali tal-BERS għandhom jiġu adottati mill-Bord Ġenerali u ffirmati mill-Kap tas-Segretarjat tal-BERS biex jiċċertifika l-konformità tagħhom mad-deċiżjoni tal-Bord Ġenerali.”;
                           
                        
                              (b)
                           
                           
                              jiddaħħal il-paragrafu 1a li ġej:
                              “1a   L-istrumenti legali kollha tal-BERS għandhom jiġu enumerati b’mod sekwenzjali għal identifikazzjoni faċli.”;
                           
                        
                              (c)
                           
                           
                              jiddaħħal il-paragrafu 7a li ġej:
                              “1b   Is-Segretarjat tal- BERS għandu jieħu passi biex jiżgura:
                              
                                          (a)
                                       
                                       
                                          il-kustodja sigura tal-oriġinali tal-istrumenti legali tal-BERS;
                                       
                                    
                                          (b)
                                       
                                       
                                          in-notifika tal-indirizzati;
                                       
                                    
                                          (c)
                                       
                                       
                                          fejn ikun xieraq, il-pubblikazzjoni fil-lingwi uffiċjali kollha tal-Unjoni f’Il-Ġurnal Uffiċjali tal-Unjoni Ewropea tal-istrumenti legali tal-BERS li l-pubblikazzjoni tagħhom ġiet espressament deċiża mill-Bord Ġenerali.”
                                       
                                    
                        
            Artikolu 2
      Dħul fis-seħħ
      Din id-Deċiżjoni għandha tidħol fis-seħħ fl-1 ta’ April 2017.
      
         Magħmul fi Frankfurt am Main, il-31 ta’ Marzu 2017.
         
            
               Il-President tal-BERS
            
            Mario DRAGHI
         
      
      
         (1)  ĠU L 331, 15.12.2010, p. 1.
      
         (2)  ĠU L 331, 15.12.2010, p. 162.
      
         (3)  Deċiżjoni tal-Kunsill (UE) 2016/1171 tat-12 ta’ Lulju 2016 dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward l-emendi għall-Anness IX (Servizzi Finanzjarji) tal-Ftehim ŻEE (ĠU L 193, 19.7.2016, p. 38).
      
         (4)  Deċiżjoni tal-Kumitat Konġunt taż-ŻEE Nru 198/2016 tat-30 ta’ Settembru 2016 li temenda l-Anness IX (Servizzi finanzjarji) tal-Ftehim ŻEE [2017/275] (ĠU L 46, 23.2.2017, p. 1).
      
         (5)  Deċiżjoni BERS/2011/1/2011/1 tal-Bord Ewropew dwar ir-Riskju Sistemiku tal-20 ta’ Jannar 2011, li tadotta r-Regoli tal-Proċedura tal-Bord Ewropew dwar ir-Riskju Sistemiku, (ĠU C 58, 24.2.2011, p. 4).